18 яшьлек Германия кешесе Мюнхенда коточкыч канкоеш оештырган

	Җомга кич Мюнхенның "Олимпия" сәүдә үзәгендәге атышны 18 яшьлек иран милләтеннән булган Германия кешесе оештырган, әлегә аның ни өчен шулай эшләгәне билгеле түгел, дип хәбәр иткән Мюнхен полициясе башлыгы Хубертус Андре матбугат конференциясендә. Бу хакта "Интерфакс" хәбәр итә.	 Шикләнелүче элек полиция игътибарына эләкмәгән, аның кемнәр белән элемтәдә торуы хакында берни дә билгеле түгел. Башлангыч мәгълүматлар буенча, җинаять пистолет ярдәмендә кылынган.

Алданрак "Олимпия"гә һөҗүм итүченең мәете табылу хакында хәбәр ителгән иде. 

"Без үзенә кул салган кешене таптык. Ул бердәнбер атучы булган дип фаразлыйбыз", - диелгән Мюнхен шәһәре полициясесенең рәсми "Твиттер"ында.

Соңгы мәгълүматлар буенча, Мюнхендагы һөҗүм аркасында үлүчеләр саны унга җиткән - унынчы кеше алган яралардан үлгән. Шәһәр клиникаларына 21 кеше китерелгән.

Кичә мәгълүмат агентлыклары атышта кимендә 15 кеше һәлак булган дип хәбәр иткән иде.  
	Гөлшат ГАНИЕВА	
Татар-информ

	№ --- | 23.07.2016	


